Document ID: 32000D0275

Απόφαση της Επιτροπής
της 21ης Μαρτίου 2000
για την ισοδυναμία μεταξύ ορισμένων κατηγοριών αδειών οδήγησης
[κοινοποιηθείσα υπό τον αριθμό Ε(2000) 511]
(Κείμενο που παρουσιάζει ενδιαφέρον για τον ΕΟΧ)
(2000/275/EK)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για των ίδρυση της Ευρωπαϊκής Κοινότητας,
την οδηγία 91/439/ΕΟΚ του Συμβουλίου, της 29ης Ιουλίου 1991, για την άδεια οδήγησης(1), όπως τροποποιήθηκε τελευταία από την οδηγία 97/26/ΕΚ(2), και ιδίως το άρθρο 1 παράγραφος 2 και το άρθρο 10 πρώτο εδάφιο,
Εκτιμώντας τα ακόλουθα:
(1) Η οδηγία 91/439/ΕΟΚ προβλέπει ότι όλες οι άδειες οδήγησης που εκδίδονται από τα κράτη μέλη, συμπεριλαμβανομένων όσων εκδόθηκαν πριν από την εφαρμογή της παρούσας οδηγίας στην εθνική νομοθεσία, αναγνωρίζονται αμοιβαία.
(2) Η εν λόγω αρχή της αμοιβαίας αναγνώρισης των αδειών οδήγησης περιλαμβάνει την πλήρη αναγνώριση όλων των δικαιωμάτων που χορηγήθηκαν στον κάτοχο της άδειας σύμφωνα με τις εθνικές διατάξεις που ίσχυαν την περίοδο εκείνη.
(3) Η οδηγία 91/439/ΕΟΚ προβλέπει ότι τα κράτη μέλη ορίζουν την ισοδυναμία μεταξύ των κατηγοριών αδειών που είχαν χορηγηθεί πριν από τη θέση σε εφαρμογή της εν λόγω οδηγίας και των κατηγοριών που ορίζονται στο άρθρο 3 της ίδιας οδηγίας. Για την ισοδυναμία αυτή απαιτείται η σύμφωνη γνώμη της Επιτροπής με νομικά δεσμευτικό τρόπο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται σε όλες τις ισχύουσες άδειες οδήγησης που έχουν εκδοθεί από τα κράτη μέλη και είναι ακόμη σε κυκλοφορία.
Άρθρο 2
Οι πίνακες ισοδυναμιών μεταξύ των κατηγοριών των αδειών οδήγησης που έχουν εκδοθεί από τα κράτη μέλη πριν από την εφαρμογή της οδηγίας 91/439/ΕΟΚ, καθώς και οι εναρμονισμένες κατηγορίες που ορίζει το άρθρο 3 της οδηγίας 91/439/ΕΟΚ παρατίθενται στο παράρτημα της παρούσας απόφασης.
Άρθρο 3
1. Οι κατηγορίες των αδειών οδήγησης που έχουν εκδοθεί πριν από την εφαρμογή της οδηγίας 91/439/ΕΟΚ παρέχουν το δικαίωμα στον κάτοχο να οδηγεί οχήματα της αντίστοιχης κατηγορίας, όπως περιγράφονται στους πίνακες του παραρτήματος της παρούσας απόφασης χωρίς περιοριστικές ενδείξεις, εκτός αν ορίζεται διαφορετικά ως προς το σχετικό δικαίωμα.
2. Οι κωδικοί που δηλώνουν την περιοριστική ένδειξη των αντίστοιχων δικαιωμάτων στους πίνακες είναι εναρμονισμένοι κοινοτικοί κωδικοί, όπως ορίζεται στο άρθρο 7α της οδηγίας 91/439/ΕΟΚ.
3. Με την αντικατάσταση της άδειας οδήγησης από άδεια οδήγησης κοινοτικού υποδείγματος, όπως περιγράφεται στα παραρτήματα Ι και Ια της οδηγίας 91/439/ΕΟΚ σύμφωνα με το άρθρο 8 παράγραφος 1 της εν λόγω οδηγίας, τα ισοδύναμα δικαιώματα οδήγησης χορηγούνται όπως περιγράφεται στο παράρτημα της παρούσας απόφασης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Μαρτίου 2000.

Labels: 8
18
15